Frank Jensen (S), 1999-10-27:
Jeg vil på samme vis som Venstres ordfører i denne sag glæde mig over, at det lykkedes i april måned 1999 for seks partier her i Tinget at blive enige om nye retningslinjer for måden, hvorpå man i Indfødsretudvalget behandler disse sager, og som ender med, at vi her i Folketinget til sidst kan give mennesker, der opfylder de kriterier og retningslinjer, mulighed for at få dansk statsborgerskab.
Vi har indgået aftaler om nogle nye retningslinjer, hvorefter tildeling af dansk statsborgerskab finder sted.
Der er både tale om stramninger og om lempelser.
Dér, hvor der er tale om stramninger, er dér, hvor den, der ansøger om statsborgerskab, har begået kriminalitet og har fået en frihedsstraf.
Her er der tale om en væsentlig stramning af mulighederne for at opnå dansk statsborgerskab.
Som man kan se af retningslinjerne, er vi nu helt oppe på, at man kan få 15 års karenstid, når man har fået over 3 års ubetinget frihedsstraf.
Der er altså tale om stramninger her, hvorimod der, når der er tale om mindre forseelser, der har givet bødestraf, så altså er tale om en lempelse i vore kriterier.
Det er ærgerligt, at Det Konservative Folkeparti ikke kunne tilslutte sig den brede aftale, som seks partier står bag, og vi har her i dag fået forklaringen på det.
Og det er glædeligt, at vi nu endelig har fået en forklaring også her fra Folketingets talerstol på, hvorfor Det Konservative Folkeparti afstod fra at være med i aftalen.
Og dér er det jo rigtigt at vi har det grundlag, at når de, der opnår vores statsborgerskab ved naturalisation, ansøger, så skal de kunne føre en samtale på dansk uden brug af omskrivninger eller andet sprog, andet end med den accent, som naturligt følger af, at de kommer fra et andet land og har haft en del af deres opvækst i et andet land.
Det er grundlaget.
Den samtale, den sprogtest, gennemføres ude i politikredsene, og dér skal den, der ansøger, gennemføre den samtale med en ansat i dansk politi.
Men så har vi indført det, som jeg også forstod at Det Konservative Folkeparti kunne tilslutte sig, nemlig en dispensationsadgang for folk, der lider af psykiske sygdomme, f.eks. fordi de har været udsat for tortur, og derfor ikke vil være i stand til at gennemføre den tilegnelse af vores sprog.
Og der kan være andre fysiske eller psykiske sygdomme, der kan være årsag til, at man ikke kan beherske vores sprog.
Det forstod jeg sådan, at det kunne Det Konservative Folkeparti godt tilslutte sig.
Dér, hvor Det Konservative Folkeparti så valgte at stå af en så fundamental aftale, som er grundlovsfæstet, var, at partierne har tilsluttet sig, at de få, som er kommet for mange år siden, som har været her i 15 år og er blevet 65 år, og som ikke har formået at tilegne sig det danske sprog i det omfang, som vi nu kræver af dem, skulle have mulighed for at få dispensation, så også de kunne opnå statsborgerskab.
Jeg forstår det ikke.
Og jeg forstår det slet ikke, når man her har at gøre med et parti, som har haft ansvaret for den manglende integrationspolitik i det danske samfund netop over for de årgange, vi her taler om.
Og jeg forventer med baggrund i den nye integrationspolitik i Danmark, at det her er noget, der dør ud, fordi mennesker i vores samfund, der har været her i 15 år, med de nye integrationsbestemmelser naturligvis også vil være i stand til at gennemføre den sprogtest, som der ligger i vores regler om naturalisation.
Så jeg synes, det er beklageligt, at det skulle bruges som grundlag.
Det andet, vi hørte, gjaldt de nye regler, vi har fået i vores retningslinjer, for dem, der er udvist af vores land, og dér er der jo tale om nogle helt nye regler, vi har fået ind i vores retningslinjer, som vi ikke har haft tidligere. Det er helt nyt, at vi har fået regler for dem, der er udvist.
Men selv om vi ikke kan gennemføre udvisningen, fordi vi af hensyn til vores opretholdelse og overholdelse af menneskerettigheder i Danmark ikke kan udvise dem til det pågældende land, så kan de aldrig få dansk statsborgerskab; det følger af retningslinjerne.
Men for dem, der så er udvist eller har tidsbegrænset indrejseforbud i Danmark, har vi lavet en ny regel, der betyder, at de først kan ansøge om dansk statsborgerskab, når de igen kan rejse ind, og derefter pågår den karensperiode
, de har efter de almindelige regler.
Og det var lige netop det tidsbegrænsede indrejseforbud, som gjorde, at Det Konservative Folkeparti ikke kunne tilslutte sig retningslinjerne. Jeg må sige: Der er virkelig tale om, at man har fundet to områder, som er nye, men som er håret i suppen, og jeg forstår det ganske enkelt ikke.
Jeg ved ikke engang, om der er nogen, som Det Konservative Folkeparti, netop med baggrund i de to ting, så måtte afstå fra at kunne imødekomme et ønske om statsborgerskab fra.
Men ellers igen: Jeg er glad.
Jeg synes, det er glædeligt, at så mange partier påtager sig det ansvar, som grundlovsfædrene har givet Tinget, at man netop skal vedtage love for dem, der skal have statsborgerskab, og det er godt, at der er seks partier, der står bag den aftale.